《自柘城还府马上》
宋代·苏辙

春色无人见，兹行偶众先。
柳黄新过雨，麦绿稍铺田。
河润兼冰散，禽声向日圆。
城池高受雾，濉涣暖生烟。
送客情初恶，还家意稍便。
旋闻夫事起，已过佛灯然。
簿领何时毕，尘埃空自怜。
南湖渐可到，早治木兰船。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。